《寄题左叔宝昆仲松竹书院》
宋代·曾丰

南窗晃朗宜春夏，松竹与君为大雅。雨杂吾伊声洒洒，劝君读书无苟且。

北窗窈窕宜秋冬，松竹与君为大忠。风杂吾伊声沨沨，戒君读书无雷同。

竹生受虚松受实，根器性天道之质。他人见疏君见密，一薰旧染百俱失。

风雨不移君读书，由松之实悟竹虚。回首书皆糟粕馀，一真超然万物初。

松竹于学机相触，学成终不负松竹。拔地摩天立于独，逃独归群成更熟。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。